《黄池与朱一夔偕一老商款曲连日》
宋代·董嗣杲

共客黄池镇，各从上江来。
恓惶见谈态，僦屋傍古槐。
商人接殷见，期我不世才。
晓风吹寒江，雪意又有媒。
隔水界宣城，山路多早梅。
旅琐逢此清，问渡休徘徊。
梅梢月色佳，僧房罗酒罍。
商人亦何心，两日相追陪。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。